title: Komisijos įgyvendinimo reglamentas (ES) 2020/2003 2020 m. gruodžio 7 d. kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo

text:
2020 12 8

                  LT

                  Europos Sąjungos oficialusis leidinys

                  L 412/29

         KOMISIJOS ĮGYVENDINIMO REGLAMENTAS (ES) 2020/2003
         2020 m. gruodžio 7 d.
         kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 7 d. Tarybos reglamentą (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo ir panaikinantį Reglamentą (EB) Nr. 2465/96 (1), ypač į jo 11 straipsnio b punktą,
         kadangi:

                     (1)

                     Reglamento (EB) Nr. 1210/2003 III priede išvardytos viešosios įstaigos, korporacijos ir agentūros, taip pat fiziniai ir juridiniai asmenys, buvusios Irako Vyriausybės įstaigos ir organizacijos, kuriems pagal tą reglamentą taikomas lėšų ir ekonominių išteklių, kurie 2003 m. gegužės 22 d. buvo laikomi už Irako ribų, įšaldymas;

                     (2)

                     Reglamento (EB) Nr. 1210/2003 IV priede išvardyti fiziniai ir juridiniai asmenys, įstaigos ar subjektai, susiję su buvusio prezidento Sadamo Huseino režimu, kuriems taikomas lėšų ir ekonominių išteklių įšaldymas ir draudimas naudotis lėšomis ar ekonominiais ištekliais;

                     (3)

                     2020 m. gruodžio 1 d. Jungtinių Tautų Saugumo Tarybos Sankcijų komitetas nusprendė pašalinti vieną asmenį ir vienuolika subjektų iš asmenų ir subjektų, kuriems turėtų būti taikomas lėšų ir ekonominių išteklių įšaldymas, sąrašo;

                     (4)

                     todėl Reglamento (EB) Nr. 1210/2003 III ir IV priedus reikėtų atitinkamai iš dalies pakeisti,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1210/2003 III ir IV priedai iš dalies keičiami pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 7 d.

                  Komisijos vardu

                  Pirmininkės pavedimu

                  Generalinis direktorius

                  Finansinio stabilumo, finansinių paslaugų ir kapitalo rinkų sąjungos generalinis direktoratas

            (1)  OL L 169, 2003 7 8, p. 6.

            PRIEDAS
            Reglamento (EB) Nr. 1210/2003 III ir IV priedai iš dalies keičiami taip:

                        1)

                        Išbraukiami šie III priedo įrašai:

                                    „36.

                                    FACTORY OF MANUFACTURING SPARE PARTS FOR AGRICULTURAL MACHINERY. Adresas: Karh - Otaefia, near Steel Bridge, Baghdad, Iraq.“

                                    „94.

                                    NATIONAL ENTERPRISE FOR EQUIPMENT MARKETING AND MAINTENANCE. Adresas: P.O. Box 12014, Al-Daura, Bayaa, Baghdad, Iraq.“

                                    „108.

                                    SARCHINAR STATE CEMENT ENTERPRISE. Adresas: P.O. Box 1, Sarchina, Sulaimaniya, Iraq.“

                                    „118.

                                    STATE COMPANY FOR MACHINERY (alias GENERAL ESTABLISHMENT FOR MACHINERY AND IMPLEMENT REPAIR). Adresai: (a) Sara Camp, P.O. Box 2218, Baghdad, Iraq; (b) P.O. Box 12050, Al-Doura, Baghdad, Iraq.“

                                    „133.

                                    STATE ENTERPRISE FOR DRINKS AND MINERAL WATER (alias STATE ENTERPRISE FOR SOFT & ALCOHOLIC DRINKS). Adresai: (a) P.O. Box 5689, Sara Khatoon Camp, Baghdad, Iraq; (b) P.O. Box 2108, Al-Za'afaraniya, Baghdad, Iraq.“

                                    „152.

                                    STATE ENTERPRISE FOR TEXTILE AND SPINNING PRODUCTS IMPORTING AND DISTRIBUTION (alias STATE ORGANIZATION FOR TEXTILE INDUSTRIES). Adresai: (a) Al Zawria Building, Al Hindiya, P.O. Box 5856, Baghdad, Iraq; (b) P.O. Box 5817, Al-Nidhal St., Baghdad, Iraq.“

                                    „176.

                                    STATE ORGANIZATION FOR CHEMICAL INDUSTRIES. Adresas: Jumhiriya St., Khullani Square, P.O. Box 5424, Baghdad, Iraq.“

                                    „179.

                                    STATE ORGANIZATION FOR ENGINEERING INDUSTRIES. Adresai: (a) Ministry of Industry Building, Al Nidal St., P.O. Box 5614, Baghdad, Iraq; (b) P.O. Box 3093, Tayaran Square, Baghdad, Iraq.“

                                    „188.

                                    STATE ORGANIZATION FOR TECHNICAL INDUSTRIES. Adresas: Khullani St., Baghdad, Iraq.“

                                    „192.

                                    STATE STEEL PIPES COMPANY. Adresas: P.O. Box 352, Um Qasr, Basrah, Iraq.“

                                    „200.

                                    SULAIMANIYAH SUGAR STATE COMPANY (alias SULAIMANIYA SUGAR STATE ENTERPRISE). Adresas: P.O. Box 5, Sulaimaniyah, Iraq.“

                        2)

                        Išbraukiamas šis IV priedo įrašas:

                                    „35.

                                    Vardas: Muhammad Mahdi Al-Salih. GIMIMO DATA/GIMIMO VIETA: 1947 m. arba 1949 m., al-Anbar provincija PILIETYBĖ: Irako JTO ST REZOLIUCIJOS 1483 PAGRINDU: Nuo 1987 m. iki 2003 m. prekybos ministras Prezidento kanceliarijos vadovas, 1980 m. vidurys“.


title: Komisijos įgyvendinimo reglamentas (ES) 2019/1872 2019 m. lapkričio 7 d. kuriuo dėl Japonijos įrašo trečiųjų šalių, teritorijų, zonų arba skyrių, iš kurių leidžiama į Sąjungą importuoti ar per ją vežti tranzitu tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas (Tekstas svarbus EEE)

text:
8.11.2019

                  LT

                  Europos Sąjungos oficialusis leidinys

                  L 289/47

         KOMISIJOS ĮGYVENDINIMO REGLAMENTAS (ES) 2019/1872
         2019 m. lapkričio 7 d.
         kuriuo dėl Japonijos įrašo trečiųjų šalių, teritorijų, zonų arba skyrių, iš kurių leidžiama į Sąjungą importuoti ar per ją vežti tranzitu tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalį,
         atsižvelgdama į 2009 m. lapkričio 30 d. Tarybos direktyvą 2009/158/EB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (2), ypač į jos 23 straipsnio 1 dalį,
         kadangi:

                     (1)

                     Komisijos reglamente (EB) Nr. 798/2008 (3) nustatyti veterinarijos sertifikatų reikalavimai, taikomi naminius paukščius ir naminių paukščių produktus (toliau – prekės) importuojant į Sąjungą ir vežant juos tranzitu per Sąjungą, įskaitant sandėliavimą tranzito metu. Tame reglamente nustatyta, kad prekes importuoti į Sąjungą ir vežti per ją tranzitu galima tik iš trečiųjų šalių, teritorijų, zonų ar skyrių, kurie išvardyti jo I priedo 1 dalyje pateiktos lentelės 1 ir 3 skiltyse;

                     (2)

                     Reglamente (EB) Nr. 798/2008 taip pat nustatytos sąlygos, kuriomis vadovaujantis trečioji šalis, teritorija, zona ar skyrius laikomi neužkrėstais labai patogenišku paukščių gripu (LPPG);

                     (3)

                     į Reglamento (EB) Nr. 798/2008 I priedo 1 dalies sąrašą Japonija įtraukta kaip trečioji šalis, iš kurios visos teritorijos leidžiama į Sąjungą importuoti ir per ją tranzitu vežti kiaušinius ir kiaušinių produktus;

                     (4)

                     Japonija taip pat paprašė leisti importuoti į Sąjungą ir vežti per ją tranzitu paukštieną ir pateikė atitinkamą informaciją. Komisija atliko auditą Japonijoje siekdama įvertinti paukštienai, skirtai eksportuoti į Sąjungą, taikomas gyvūnų sveikatos kontrolės priemones. Gauti palankūs rezultatai. Tačiau dėl 2018 m. sausio mėn. nustatyto H5N6 potipio LPPG protrūkio ši šalis negalėjo įvykdyti Reglamento (EB) Nr. 798/2008 9 straipsnyje išdėstytų sąlygų, kad būtų laikoma neužkrėsta, todėl leidimas tos rūšies prekėms nesuteiktas;

                     (5)

                     jau praėjo daugiau kaip 12 mėnesių nuo LPPG protrūkio Japonijos teritorijoje, todėl ši šalis gali būti laikoma neužkrėsta šia liga pagal Reglamento (EB) Nr. 798/2008 9 straipsnį. Todėl atsižvelgiant į esamą epizootinę padėtį, tikslinga iš dalies pakeisti Japonijai skirtą įrašą Reglamento (EB) Nr. 798/2008 I priedo 1 dalyje, kad šiai trečiajai šaliai būtų leista importuoti į Sąjungą ir vežti per ją tranzitu paukštieną;

                     (6)

                     todėl Reglamento (EB) Nr. 798/2008 I priedas turėtų būti atitinkamai iš dalies pakeistas;

                     (7)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 798/2008 I priedo 1 dalis iš dalies keičiama pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 7 d.

                  Komisijos vardu

                  Pirmininkas

               Jean-Claude JUNCKER

            (1)  OL L 18, 2003 1 23, p. 11.

            (2)  OL L 343, 2009 12 22, p. 74.

            (3)  2008 m. rugpjūčio 8 d. Komisijos reglamentas (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (OL L 226, 2008 8 23, p. 1).

            PRIEDAS
            Reglamento (EB) Nr. 798/2008 I priedo 1 dalyje Japonijai skirtas įrašas pakeičiamas taip:

                           Trečiosios šalies ar teritorijos ISO kodas ir pavadinimas

                           Trečiosios šalies, teritorijos, zonos ar skyriaus kodas

                           Trečiosios šalies, teritorijos, zonos ar skyriaus aprašymas

                           Veterinarijos sertifikatas

                           Konkrečios sąlygos

                           Konkrečios sąlygos

                           Paukščių gripo stebėjimo statusas

                           Skiepijimo nuo paukščių gripo statusas

                           Salmonelių kontrolės statusas(6)

                           Pavyzdys (-džiai)

                           Papildomos garantijos

                           Galiojimo pabaigos diena(1)

                           Galiojimo pradžios diena(2)

                        1

                        2

                        3

                        4

                        5

                        6

                        6A

                        6B

                        7

                        8

                        9

                        „JP – Japonija

                        JP-0

                        Visa šalies teritorija

                        EP, E

                        POU“


title: Komisijos Įgyvendinimo Reglamentas (ES) 2019/1873 2019 m. lapkričio 7 d. dėl kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų nuodugnesnės oficialiosios kontrolės procedūrų pasienio kontrolės postuose (Tekstas svarbus EEE)

text:
8.11.2019

                  LT

                  Europos Sąjungos oficialusis leidinys

                  L 289/50

         KOMISIJOS ĮGYVENDINIMO REGLAMENTAS (ES) 2019/1873
         2019 m. lapkričio 7 d.
         dėl kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų nuodugnesnės oficialiosios kontrolės procedūrų pasienio kontrolės postuose
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 65 straipsnio 6 dalį,
         kadangi:

                     (1)

                     Reglamente (ES) 2017/625 nustatytos tam tikros gyvūnų ir prekių, kurie turi būti sistemingai tikrinami pasienio kontrolės postuose prieš įvežant į Sąjungą, kategorijos;

                     (2)

                     remiantis Reglamento (ES) 2017/625 65 straipsnio 4 dalimi, kurioje nustatyta, kad, jeigu veiklos vykdytojas įtariamas nesąžininga ar klaidinančia praktika arba jei rimtai ar pakartotinai pažeidžiamos to reglamento 1 straipsnio 2 dalyje nurodytos taisyklės, kompetentingos institucijos turėtų vykdyti nuodugnesnę tos pačios paskirties ar kilmės siuntų oficialiąją kontrolę pasienio kontrolės postuose. Pagal Reglamento (ES) 2017/625 65 straipsnio 5 dalį apie kompetentingų institucijų sprendimą vykdyti tokią nuodugnesnę kontrolę turi būti pranešta Komisijai ir valstybėms narėms naudojant oficialios kontrolės informacijos valdymo sistemą (IMSOC), nurodytą to reglamento 131 straipsnyje;

                     (3)

                     siekiant užtikrinti suderintą požiūrį į tam tikrų prekių, įvežamų į Sąjungą, koordinuotai vykdomą nuodugnesnę kontrolę, reikėtų nustatyti išsamias tokios kontrolės vykdymo procedūras, įskaitant IMSOC naudojimo šiuo tikslu taisykles. Dėl praktinių priežasčių koordinuotai vykdoma nuodugnesnė kontrolė pasienyje turėtų būti taikoma tik tų kategorijų siuntoms, kurių kilmės ūkis gali būti identifikuotas pagal sąrašą, t. y. gyvūniniams produktams, genetinės medžiagos produktams, šalutiniams gyvūniniams produktams ir sudėtiniams produktams;

                     (4)

                     gavusi kompetentingų institucijų pranešimus pagal Reglamento (ES) 2017/625 65 straipsnio 5 dalį Komisija visų pirma turėtų įvertinti, ar neatitikties priežastis yra įtariama nesąžininga ar klaidinanti praktika arba galimas rimtas ar pakartotinis Reglamento (ES) 2017/625 1 straipsnio 2 dalyje nurodytų taisyklių pažeidimas, pavyzdžiui, kai rinkai teikiami gyvūniniai produktai, kuriuose yra teršalų arba veterinarinių vaistų liekanų, kurių kiekis viršija didžiausią leidžiamąją koncentraciją, arba produktai, kurie neatitinka Komisijos reglamento (EB) Nr. 2073/2005 (2) reikalavimų;

                     (5)

                     siekiant sumažinti nesąžiningos ar klaidinančios praktikos, kai oficialiajai kontrolei pateikiamos smulkios siuntos, riziką, koordinuotai vykdoma nuodugnesnė oficialioji kontrolė bus baigta, kai bendras siuntų, kurios atitiks reikalavimus, svoris bus bent dešimt kartų didesnis už siuntos, dėl kurios priemonė pradėta taikyti, svorį. Tačiau siekiant išvengti bereikalingos administracinės ir finansinės naštos kompetentingoms institucijoms ir veiklos vykdytojams, reikėtų nustatyti reikalavimus atitinkančių siuntų, kurios bus pateiktos koordinuotai vykdomai nuodugnesnei oficialiajai kontrolei atlikti, maksimalų bendrą svorį;

                     (6)

                     jeigu atliekant koordinuotai vykdomą nuodugnesnę oficialiąją kontrolę to paties tipo, koks nurodytas pranešime pagal Reglamento (ES) 2017/625 65 straipsnio 5 dalį, pažeidimas nustatomas trims į Sąjungą įvežamoms siuntoms, koordinuotai vykdoma nuodugnesnė oficialioji kontrolė turėtų būti tęsiama toliau, kol jos rezultatai ir atitinkamų trečiųjų šalių veiksmai tenkins reikalavimus. Tokiu atveju Komisija turėtų prašyti trečiųjų šalių kompetentingų institucijų atlikti būtinus tyrimus ir imtis priemonių siekiant ištaisyti padėtį kilmės ūkyje ir pranešti Komisijai apie rezultatus;

                     (7)

                     siekiant kontrolės sistemos efektyvumo valstybės narės turėtų turėti galimybę neatlikti tam tikrų siuntų koordinuotai vykdomos nuodugnesnės oficialiosios kontrolės, kai tų siuntų į Sąjungą neleidžiama įvežti dėl kitų nei pažeidimas, dėl kurio koordinuotai vykdoma nuodugnesnė kontrolė, priežasčių;

                     (8)

                     kadangi Reglamentas (ES) 2017/625 taikomas nuo 2019 m. gruodžio 14 d., šis reglamentas taip pat turėtų būti taikomas nuo tos dienos;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas ir taikymo sritis
            Šiame reglamente nustatomos kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų, įvežamų į Sąjungą pateikti rinkai, nuodugnesnės oficialiosios kontrolės procedūrų pasienio kontrolės postuose taisyklės.

            2 straipsnis
            Apibrėžtis
            Šiame reglamente kilmės ūkis – trečiojoje šalyje, įskaitant trečiosios šalies laivus, esantis kilmės ūkis, įtrauktas į sąrašus, sudarytus gyvūninių produktų, genetinės medžiagos produktų, šalutinių gyvūninių produktų ir sudėtinių produktų eksporto į Sąjungą tikslais pagal atitinkamus Sąjungos teisės aktus.

            3 straipsnis
            Koordinuotai vykdomos nuodugnesnės oficialiosios kontrolės inicijavimas

               1.   Kompetentingos institucijos, per IMSOC pranešdamos Komisijai ir kitoms valstybėms narėms apie savo sprendimą pagal Reglamento (ES) 2017/625 65 straipsnio 5 dalį, nurodo kilmės ūkį, prekių kategoriją, įskaitant jų aprašymą ir Kombinuotosios nomenklatūros kodą, nustatytą Tarybos reglamento (EEB) Nr. 2658/87 (3) I priede, ir pažeidimą, dėl kurio turi būti koordinuotai vykdoma nuodugnesnė oficialioji kontrolė.

               2.   Gavusi 1 dalyje nurodytą pranešimą Komisija įvertina, ar laikomasi toliau nurodytų sąlygų:

                           a)

                           ar pranešimas yra grindžiamas įtariama nesąžininga ar klaidinančia praktika arba galimu rimtu ar pakartotiniu Reglamento (ES) 2017/625 1 straipsnio 2 dalyje nurodytų taisyklių pažeidimu;

                           b)

                           ar pranešimas yra susijęs su veiksmu arba neveikimu, už kurį atsakingas atitinkamos siuntos kilmės ūkis;

                           c)

                           ar atitinkamai siuntai jau netaikoma koordinuotai vykdoma nuodugnesnė oficialioji kontrolė pagal šį reglamentą; taip pat

                           d)

                           ar atitinkamai siuntai dėl to paties pažeidimo, kuris nurodytas 1 dalyje minėtame pranešime, netaikomos neatidėliotinos priemonės, priimtos pagal Europos Parlamento ir Tarybos reglamento (EB) Nr. 178/2002 (4) 53 straipsnį arba pagal Reglamento (ES) 2016/429 (5) 261 straipsnį, arba specialios priemonės, priimtos pagal Reglamento (ES) 2017/625 128 straipsnį.

               3.   Komisija IMSOC užregistruoja 2 dalyje nurodyto vertinimo rezultatus.

               4.   Jeigu 2 dalyje nurodyto vertinimo rezultatai rodo, kad būtinos sąlygos įvykdytos, kompetentingos institucijos atlieka koordinuotai vykdomą nuodugnesnę oficialiąją kontrolę pasienio kontrolės postuose visose valstybėse narėse.

            4 straipsnis
            Koordinuotai vykdomos nuodugnesnės oficialiosios kontrolės procedūros

               1.   Kompetentingos institucijos pasienio kontrolės postuose visose valstybėse narėse dėl to paties IMSOC pagal 3 straipsnio 1 dalį nurodyto pažeidimo atlieka kiekvienos to paties kilmės ūkio ir tos pačios kategorijos prekių siuntos tapatumo ir fizinius patikrinimus, nurodytus Reglamento (ES) 2017/625 49 straipsnyje.

               2.   1 dalyje nurodytiems patikrinimams siuntos atrenkamos pagal Kombinuotosios nomenklatūros kodus, nurodytus IMSOC pagal 3 straipsnio 1 dalį.

               3.   Jeigu šių kodų nepakanka nurodytų prekių kategorijai tiksliai identifikuoti, kompetentingos institucijos pasienio kontrolės postuose atlieka tik siuntų, atrinktų pagal šiuo kodus, koordinuotai vykdomą nuodugnesnę oficialiąją kontrolę, jeigu jos atitinka 3 straipsnio 1 dalyje nurodytų prekių aprašymą.

               4.   Kompetentingos institucijos IMSOC užregistruoja priežastis, dėl kurių atrinktai siuntai netaikoma koordinuojama nuodugnesnė oficialioji kontrolė pagal 3 dalį.

            5 straipsnis
            Priverstiniai patikrinimai

               1.   Jeigu koordinuotai vykdant nuodugnesnę oficialiąją kontrolę to paties tipo, koks nurodytas 3 straipsnio 1 dalyje minėtame pranešime, pažeidimas nustatomas trims į Sąjungą įvežamoms siuntoms, Komisija paprašo trečiosios šalies, kurioje yra reikalavimų neatitinkančių siuntų kilmės ūkis, kompetentingos institucijos::

                           a)

                           atlikti būtinus tyrimus pažeidimo priežastims nustatyti (priverstiniai patikrinimai);

                           b)

                           priimti veiksmų planą, skirtą padėčiai kilmės ūkyje veiksmingai ištaisyti; taip pat

                           c)

                           pranešti apie a ir b punktuose nurodytus veiksmus, įskaitant veiksmų plano įgyvendinimo rezultatus.

               2.   Komisija atidžiai stebi priverstinių patikrinimų rezultatus ir veiksmų plano įgyvendinimą ir imasi tolesnių veiksmų, įskaitant priemones pagal Reglamento (EB) Nr. 178/2002 53 straipsnį ir Reglamento (ES) 2017/625 127 straipsnio 4 dalį, jeigu:

                           a)

                           trečiosios šalies kompetentinga institucija nesiima tinkamų veiksmų, kad veiksmingai ištaisytų padėtį arba

                           b)

                           valstybių narių kompetentingos institucijos ir toliau praneša apie nepatenkinamus koordinuotai vykdomos nuodugnesnės oficialiosios kontrolės rezultatus.

            6 straipsnis
            Koordinuotai vykdomos nuodugnesnės oficialiosios kontrolės pabaiga

               1.   Nuodugnesnė oficialioji kontrolė baigiama koordinuotai vykdyti tokiais atvejais:

                           a)

                           kai kompetentinga institucija nusprendžia atšaukti 3 straipsnio 1 dalyje nurodytą pranešimą ir naudodamasi IMSOC apie tai informuoja Komisiją ir kitas valstybes nares nurodydama sprendimą pagrindžiančias priežastis arba

                           b)

                           kai įvykdomos šios sąlygos:

                                       i)

                                       valstybių narių pasienio kontrolės postų kompetentingos institucijos IMSOC užregistravo bent 10 patenkinamų koordinuotai vykdomos nuodugnesnės oficialiosios kontrolės rezultatų iš eilės ir

                                       ii)

                                       bendras i papunktyje nurodytų siuntų svoris yra bent 10 kartų didesnis nei siuntos, dėl kurios pateiktas 3 straipsnio 1 dalyje nurodytas pranešimas, svoris arba 300 tonų grynąjį svorį, priklausomai nuo to, kuris yra mažesnis.

               2.   Tačiau, jeigu Komisija paprašė atlikti priverstinius patikrinimus pagal 5 straipsnio 1 dalies a punktą, koordinuojama nuodugnesnė oficialioji kontrolė baigiama vykdyti, kai:

                           a)

                           valstybių narių pasienio kontrolės postų kompetentingos institucijos IMSOC užregistravo bent 30 patenkinamų koordinuotai vykdomos nuodugnesnės oficialiosios kontrolės rezultatų iš eilės; ir

                           b)

                           trečiosios šalies kompetentinga institucija priėmė patenkinamą veiksmų planą pagal 5 straipsnio 1 dalies b punktą.

            7 straipsnis
            Koordinuotai vykdomos nuodugnesnės oficialiosios kontrolės išlaidos
            Koordinuotai vykdomos nuodugnesnės oficialiosios kontrolės išlaidas padengia veiklos vykdytojas, atsakingas už siuntą, kuriai tokia kontrolė vykdoma.

            8 straipsnis
            Siuntos, kurioms netaikoma koordinuotai vykdoma nuodugnesnė oficialioji kontrolė

               1.   Kompetentingos institucijos gali koordinuotai nevykdyti siuntos nuodugnesnės oficialiosios kontrolės, kai tos siuntos į Sąjungą neleidžiama įvežti pagal Reglamento (ES) 2017/625 66 straipsnio 1 dalį dėl kitų nei pažeidimas, dėl kurio koordinuotai vykdoma nuodugnesnė oficialioji kontrolė, priežasčių.

               2.   Kompetentingos institucijos IMSOC užregistruoja priežastis, dėl kurių pagal 1 dalį koordinuotai nevykdoma siuntos nuodugnesnė oficialioji kontrolė.

            9 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 7 d.

                  Komisijos vardu

                  Pirmininkas

               Jean-Claude JUNCKER

            (1)  OL L 95, 2017 4 7, p. 1.

            (2)  2005 m. lapkričio 15 d. Komisijos reglamentas (EB) Nr. 2073/2005 dėl maisto produktų mikrobiologinių kriterijų (OL L 338, 2005 12 22, p. 1).

            (3)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūrosbei dėl Bendrojo muitų tarifo (OL L 256, 1987 9 7, p. 1).

            (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

            (5)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).


title: Komisijos Įgyvendinimo Reglamentas (ES) 2020/105 2020 m. sausio 23 d. kuriuo nustatomas reikalavimas registruoti tam tikrus importuojamus Kinijos Liaudies Respublikos ir Indonezijos kilmės karštai valcuotus nerūdijančiojo plieno lakštus ir ritinius

text:
24.1.2020

                  LT

                  Europos Sąjungos oficialusis leidinys

                  L 19/10

         KOMISIJOS ĮGYVENDINIMO REGLAMENTAS (ES) 2020/105
         2020 m. sausio 23 d.
         kuriuo nustatomas reikalavimas registruoti tam tikrus importuojamus Kinijos Liaudies Respublikos ir Indonezijos kilmės karštai valcuotus nerūdijančiojo plieno lakštus ir ritinius
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 24 straipsnio 5 dalį,
         informavusi valstybes nares,
         kadangi:

                     (1)

                     Europos Komisija (toliau – Komisija), gavusi skundą, kurį keturių Sąjungos gamintojų, kurie pagamina visus tam tikrus karštai valcuotus nerūdijančiojo plieno lakštus ir ritinius Sąjungoje, vardu 2019 m. rugpjūčio 26 d. pateikė Europos plieno asociacija „Eurofer“ (toliau – skundo pateikėjas), 2019 m. spalio 10 d. pranešimu Europos Sąjungos oficialiajame leidinyje (2) (toliau – pranešimas apie inicijavimą) paskelbė inicijuojanti antisubsidijų tyrimą (toliau – tyrimas) dėl į Sąjungą importuojamų tam tikrų Kinijos Liaudies Respublikos (toliau – KLR) ir Indonezijos kilmės karštai valcuotų nerūdijančiojo plieno lakštų ir ritinių.

                     (2)

                     2019 m. rugpjūčio 12 d. Komisija jau paskelbė inicijuojanti antidempingo tyrimą dėl į Sąjungą importuojamo to paties KLR, Taivano ir Indonezijos kilmės produkto (3) (toliau – lygiagretus antidempingo tyrimas) pagal Europos Parlamento ir Tarybos reglamento (ES) 2016/1036 (4) (toliau – pagrindinis antidempingo reglamentas) 5 straipsnį.

               1.   NAGRINĖJAMASIS PRODUKTAS IR PANAŠUS PRODUKTAS

                     (3)

                     Registruotinas produktas (toliau – nagrinėjamasis produktas) – plokšti valcavimo produktai iš nerūdijančiojo plieno, suvynioti arba nesuvynioti į ritinius (įskaitant išilgai supjaustytus ir siaurų juostų produktus), po karštojo valcavimo toliau neapdoroti, išskyrus produktus, nesuvyniotus į ritinius, kurių plotis ne mažesnis kaip 600 mm, o storis didesnis kaip 10 mm. Šių produktų SS kodai šiuo metu yra 7219 11, 7219 12, 7219 13, 7219 14, 7219 22, 7219 23, 7219 24, 7220 11 ir 7220 12. Šie SS kodai pateikiami tik kaip informacija.

               2.   PRAŠYMAS

                     (4)

                     Skundo pateikėjas jau į skundą įtraukė prašymą registruoti importą. 2019 m. spalio 31 d. skundo pateikėjas pagal pagrindinio reglamento 24 straipsnio 5 dalį pateikė atskirą prašymą registruoti importuojamus produktus, kurie nagrinėjami šiame tyrime. Skundo pateikėjas prašė nustatyti reikalavimą registruoti importuojamą nagrinėjamąjį produktą, kad vėliau jam priemones būtų galima taikyti nuo minėtos registracijos dienos. Papildoma informacija šiam prašymui paremti pateikta 2019 m. lapkričio 22 d. ir gruodžio 10 d.

                     (5)

                     2019 m. lapkričio 14 d. antisubsidijų tyrime bendradarbiaujantis nagrinėjamojo produkto naudotojas „Marcegaglia Specialties“ (toliau – „Marcegaglia“) pateikė pastabų dėl skundo pateikėjo prašymo registruoti importą.

               3.   REGISTRACIJOS PAGRINDAS

                     (6)

                     Pagal pagrindinio reglamento 24 straipsnio 5 dalį Komisija gali nurodyti muitinėms imtis reikiamų veiksmų registruoti importą, kad vėliau tokiam importui būtų galima taikyti priemones nuo minėtos registracijos dienos. Reikalavimas registruoti importą gali būti nustatomas, kai Sąjungos pramonė pateikia prašymą, kuriame yra pakankamai įrodymų tokiems veiksmams pagrįsti.

                     (7)

                     Skundo pateikėjo teigimu, registracija yra pagrįsta, nes KLR ir Indonezijos kilmės nagrinėjamasis produktas yra subsidijuojamas. Jis tvirtino, kad Sąjungos pramonei didelę žalą daro importo mažomis kainomis augimas, dėl kurio sumažės galimų galutinių muitų taisomasis poveikis, nes sudaromos galimybės kaupti atsargas.

                     (8)

                     Komisija išnagrinėjo prašymą atsižvelgdama į pagrindinio reglamento 16 straipsnio 4 dalį. Komisija tikrino, ar esama kritinių aplinkybių, kai, kalbant apie aptariamą subsidijuojamą produktą, sunkiai atitaisomą žalą daro labai dideliais kiekiais per palyginti trumpą laikotarpį importuojamas produktas, kuriam teikiamos kompensuotinos subsidijos, ir ar yra manoma, kad, norint užkirsti kelią tokiai žalai pasikartoti, tokiam importui reikia nustatyti kompensacinius muitus atgaline data.

               3.1.   Nagrinėjamojo produkto subsidijavimas

                     (9)

                     Komisija turi pakankamai įrodymų, kad iš KLR ir Indonezijos importuojamas nagrinėjamasis produktas yra subsidijuojamas.

                     (10)

                     Kalbant apie KLR, tariama subsidijavimo praktika – tai tiesioginis lėšų perleidimas, Vyriausybės negautos arba nesurinktos pajamos ir Vyriausybės tiekiamos prekės ir teikiamos paslaugos už mažesnį nei pakankamą atlygį. Tai apima, pvz., lengvatines paskolas ir valstybės bankų teikiamas kredito linijas, eksporto kreditų subsidijų programas, eksporto garantijas ir draudimo bei dotacijų programas; sumažintus mokesčius aukštųjų ir naujų technologijų įmonėms, mokesčių atskaitas moksliniams tyrimams ir technologinei plėtrai, aukštųjų technologijų įmonių naudojamos įrangos, skirtos aukštųjų technologijų plėtrai ir gamybai, pagreitintą nusidėvėjimą, kvalifikuotų įmonių rezidenčių atleidimą nuo dividendų, mokesčio prie pajamų šaltinio sumažinimą už dividendus iš užsienio investicijų Kinijos įmonių ir jų ne Kinijos patronuojančiųjų bendrovių, žemės naudojimo mokesčių lengvatas ir eksporto mokesčio atskaitas, taip pat valstybinės žemės skyrimą ir energijos tiekimą už mažesnį nei pakankamą atlygį.

                     (11)

                     Kalbant apie Indoneziją, tariama subsidijavimo praktika – tai tiesioginis lėšų perleidimas, Vyriausybės negautos arba nesurinktos pajamos ir Vyriausybės tiekiamos prekės ir teikiamos paslaugos už mažesnį nei pakankamą atlygį. Tai apima, pvz., lengvatines politikos paskolas ir mokesčių lengvatas pagal Indonezijos įstatymus ir atleidimą nuo žaliavų ir gamybos įrangos importo muito.

                     (12)

                     Įtariama, kad pirmiau nurodytos priemonės yra subsidijos, nes pagal jas skiriamas finansinis KLR Vyriausybės, Indonezijos Vyriausybės arba kitų regioninių ir vietos valdžios institucijų (įskaitant viešąsias įstaigas) įnašas, kuriuo pasinaudoja nagrinėjamąjį produktą eksportuojantys gamintojai. Įtariama, kad jos priklauso nuo to, ar vykdomas eksportas ir (arba) naudojamos vidaus, o ne importuotos prekės, ir (arba) kad jos yra skiriamos tik tam tikriems sektoriams ir (arba) tik tam tikrų rūšių įmonėms ir (arba) vietoms, todėl yra konkrečios ir kompensuotinos.

                     (13)

                     Subsidijavimo įrodymai pateikti skundo nekonfidencialioje versijoje ir toliau nagrinėti memorandume dėl įrodymų pakankamumo.

                     (14)

                     Todėl iš šiuo etapu turimų įrodymų matyti, kad nagrinėjamojo produkto eksportuotojai naudojasi kompensuotinomis subsidijomis.

               3.2.   Didelės apimties importas per palyginti trumpą laikotarpį

                     (15)

                     Iš skunde ir vėlesnėse pastabose, susijusiose su prašymais registruoti importą, pateiktų importo apimties įrodymų matyti, kad nuo 2015 m. iki 2019 m. birželio mėn. labai padidėjo importo apimtis (absoliučiaisiais skaičiais ir pagal rinkos dalį). Tiksliau iš skunde pateiktų įrodymų matyti, kad Kinijos ir Indonezijos eksportuotojai labai padidino nagrinėjamojo produkto pardavimo į Sąjungą apimtį, dėl to 2018 m. antrąjį ketvirtį rinkos dalis padidėjo net iki 28,7 %.

                     (16)

                     Išanalizavus viso nagrinėjamojo laikotarpio ir laikotarpio po inicijavimo importo raidą, t. y. prie skunde pateiktų duomenų pridėjus „Surveillance 2“ duomenų bazės informaciją apie konkretų nagrinėjamąjį produktą, nenustatyta, kad labai didelis importo augimas būtų sustojęs:

                        Importo iš nagrinėjamųjų šalių apimtis (tonomis)

                                 Kilmės šalis

                                 2016 m.

                                 2017 m.

                                 2018 m.

                                 Tiriamasis laikotarpis (TL)

                                 Mėnesio vidurkis per TL

                                 Mėnesio vidurkis laikotarpiu po tyrimo inicijavimo  (5)

                                 KLR

                                 194 963

                                 263 858

                                 250 626

                                 220 705

                                 18 392

                                 26 338

                                 Indonezija

                                 105

                                 17

                                 44 863

                                 107 107

                                 8 926

                                 4 270

                                 Nagrinėjamosios šalys

                                 195 068

                                 263 874

                                 295 489

                                 327 812

                                 27 318

                                 30 607

                                    Šaltinis:

                                             —

                                             2016–2018 m. skundas,

                                             —

                                             TL ir laikotarpiu po TL „Surveillance 2“ duomenų bazė.

                     (17)

                     Remdamasi šiais statistiniais duomenimis Komisija nustatė, kad labai didelis kiekis iš nagrinėjamųjų šalių buvo importuotas ir per du mėnesius po tyrimo inicijavimo, t. y. 2019 m. spalio ir lapkričio mėn., – vidutinė mėnesio importo apimtis tais mėnesiais buvo 12 % didesnė už tiriamuoju laikotarpiu jau nustatytą aukštą lygį. Iš Komisijos turimų statistinių duomenų po tyrimo inicijavimo matyti, kad importo apimtis iš nagrinėjamųjų šalių didėja. Šis didėjimas kartu su abiem eksportuojančioms šalims tenkančia rinkos dalimi nagrinėjamuoju laikotarpiu rodo labai didelės apimties importą per palyginti trumpą laikotarpį, kaip apibrėžta pagrindinio reglamento 16 straipsnio 4 dalyje.

               3.3.   Dėl šio importo padaryta sunkiai atitaisoma žala

                     (18)

                     Be to, Komisija turi pakankamai įrodymų, kad dėl eksportuotojų vykdomo subsidijavimo Sąjungos pramonei daroma materialinė žala. Nagrinėjamojo produkto importo apimtis ir kaina turėjo neigiamos įtakos Sąjungos rinkoje parduotam kiekiui, kainų lygiui ir Sąjungos pramonės rinkos daliai. Tai labai neigiamai paveikė bendrus Sąjungos pramonės veiklos rezultatus ir finansinę padėtį. Įrodymus, susijusius su pagrindinio reglamento 8 straipsnio 4 dalyje išdėstytais pagrindiniais žalos veiksniais, sudaro skunde ir vėliau pateiktose pastabose, susijusiose su importo registracija, pateikti duomenys, pagrįsti viešai prieinamais Eurostato duomenimis. Skunde, be kita ko, nurodyta, kad Sąjungos pramonės pardavimas nesusijusioms šalims nuo 2015 m. iki 2018 m. sumažėjo 6 %, jos rinkos dalis tuo laikotarpiu sumažėjo 4,3 %, o pelningumas 2018 m. buvo mažas ir siekė mažiau nei pusę 2017 m. pelningumo. Be to, pelningumas 2018 m. labai sumažėjo ir antrąjį tų metų pusmetį siekė tik 2,2 %. Skunde taip pat nurodyta, kad užimtumas nuo 2015 m. sumažėjo 3 %.

                     (19)

                     Be to, prašyme registruoti importą skundo pateikėjas pabrėžė, kad, kaip nurodyta skunde, Sąjungos pramonės padėtis sparčiai blogėjo ne tik 2018 m. antrąjį pusmetį, bet ir 2019 m. pirmąjį pusmetį, kartu toliau mažėjo gamybos apimtis ir didėjo priverstinis kainų mažinimas dėl importo. Prašyme registruoti importą skundo pateikėjas taip pat pateikė įrodymų, kad nuo to laiko padėtis dar labiau pablogėjo, ir, be kita ko, atkreipė dėmesį į keturis svarbius nuo 2019 m. liepos mėn. įvairių Sąjungos gamintojų paskelbtus pranešimus apie įvairių rūšių restruktūrizavimą, turintį įtakos šimtų jų darbuotojų darbo vietoms. Du iš šių pranešimų paskelbti 2019 m. spalio mėn.

                     (20)

                     Komisija šiuo etapu taip pat įvertino, ar padaryta žala yra sunkiai atitaisoma. Kinijos ir Indonezijos tiekėjams integravusis į tiekimo Sąjungos pramonės pirkėjams grandinę, pastarieji gali nenorėti savo tiekėjais pasirinkti Sąjungos gamintojus. Be to, Sąjungos pramonės pirkėjai veikiausiai nesutiks mokėti didesnių Sąjungos pramonės kainų, net jei, hipotetiškai svarstant, Komisija ateityje nustatytų kompensacines priemones ne atgaline data. Toks pavojus visam laikui netekti rinkos dalies arba prarasti pajamų dalį yra sunkiai atitaisoma žala.

               3.4.   Žalos pasikartojimo tikimybės pašalinimas

                     (21)

                     Galiausiai, atsižvelgdama į pateiktus duomenis ir į tai, kas išdėstyta 3.3 skirsnyje, Komisija mano, kad reikia pasirengti nustatyti priemones atgaline data ir nustatyti reikalavimą registruoti importą, siekiant užkirsti kelią tokiai žalai pasikartoti. Iš tiesų, rinkos sąlygos laikotarpiu po TL patvirtina, kad vidaus pramonės padėtis blogėja dėl labai padidėjusio subsidijuojamo importo mažomis kainomis.

               4.   PROCEDŪRA

                     (22)

                     Todėl Komisija padarė išvadą, kad yra pakankamai įrodymų, pagrindžiančių nagrinėjamojo produkto importo registraciją pagal pagrindinio reglamento 24 straipsnio 5 dalį.

                     (23)

                     Visos suinteresuotosios šalys raginamos raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

               5.   REGISTRACIJA

                     (24)

                     Remiantis pagrindinio reglamento 24 straipsnio 5 dalimi, turėtų būti nustatytas reikalavimas registruoti importuojamą nagrinėjamąjį produktą siekiant užtikrinti, kad, jeigu atlikus tyrimą būtų nustatyta faktų, dėl kurių būtų nustatyti kompensaciniai muitai, juos, jeigu tenkinamos būtinos sąlygos, registruotam importuojamam produktui pagal taikytinas teisės nuostatas būtų galima taikyti atgaline data.

                     (25)

                     Visi būsimi mokėtini muitai priklausys nuo antisubsidijų tyrimo išvadų.

                     (26)

                     Šiuo tyrimo etapu dar neįmanoma apskaičiuoti KLR ir Indonezijos vykdomo subsidijavimo sumos. Skunde nenurodyta tiksliai apskaičiuota subsidijavimo suma, kuria paprastai turėtų būti remiamasi nustatant kompensacinius muitus. Skunde pateikiamas tik įvertintas žalos pašalinimo lygis –29,1 % KLR atveju ir 39,8 % Indonezijos atveju. Pagal pagrindinio reglamento 15 straipsnio 1 dalies ketvirtą pastraipą ši apskaičiuota mokėtinų muitų suma būtų svarbi tik tuo atveju, jei muitas, pagrįstas kompensuotinų subsidijų suma, būtų didesnis, o Komisija aiškiai daro išvadą, kad šio didesnio muito nustatymas neatitiktų Sąjungos interesų.

               6.   ASMENS DUOMENŲ TVARKYMAS

                     (27)

                     Visi su šia registracija susiję surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (6),

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1037 24 straipsnio 5 dalį muitinėms nurodoma imtis reikiamų veiksmų siekiant registruoti į Sąjungą importuojamus Kinijos Liaudies Respublikos ir Indonezijos kilmės plokščius valcavimo produktus iš nerūdijančiojo plieno, suvyniotus arba nesuvyniotus į ritinius (įskaitant išilgai supjaustytus ir siaurų juostų produktus), po karštojo valcavimo toliau neapdorotus, išskyrus produktus, nesuvyniotus į ritinius, kurių plotis ne mažesnis kaip 600 mm, o storis didesnis kaip 10 mm, kurių SS kodai šiuo metu yra 7219 11, 7219 12, 7219 13, 7219 14, 7219 22, 7219 23, 7219 24, 7220 11 ir 7220 12.
            Registracija baigiama po devynių mėnesių nuo šio reglamento įsigaliojimo dienos.
            Visos suinteresuotosios šalys raginamos raštu pareikšti savo nuomonę, pateikti patvirtinamuosius dokumentus arba pateikti prašymą jas išklausyti per 21 dieną po šio reglamento paskelbimo.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 55.

            (2)  Pranešimas apie antisubsidijų tyrimo dėl tam tikrų importuojamų Kinijos Liaudies Respublikos ir Indonezijos kilmės karštai valcuotų nerūdijančiojo plieno lakštų ir ritinių inicijavimą (2019/C 342/09) (OL C 342, 2019 10 10, p. 18).

            (3)  Pranešimas apie antidempingo tyrimo dėl tam tikrų importuojamų Kinijos Liaudies Respublikos, Taivano ir Indonezijos kilmės karštai valcuotų nerūdijančiojo plieno lakštų ir ritinių inicijavimą (2019/C 269 I/01) (OL C 269 I, 2019 8 12, p. 1).

            (4)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

            (5)  2019 m. spalio mėn. – 2019 m. lapkričio mėn.

            (6)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).


title: Komisijos įgyvendinimo reglamentas (ES) 2020/106 2020 m. sausio 23 d. dėl leidimo naudoti natrio formiatą kaip visų rūšių gyvūnų pašarų priedą (Tekstas svarbus EEE)

text:
24.1.2020

                  LT

                  Europos Sąjungos oficialusis leidinys

                  L 19/15

         KOMISIJOS ĮGYVENDINIMO REGLAMENTAS (ES) 2020/106
         2020 m. sausio 23 d.
         dėl leidimo naudoti natrio formiatą kaip visų rūšių gyvūnų pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

                     (2)

                     pagal Reglamento (EB) Nr. 1831/2003 7 straipsnį buvo pateiktas prašymas suteikti leidimą naudoti natrio formiatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (3)

                     prašymas pateiktas dėl leidimo naudoti natrio formiatą kaip visų rūšių gyvūnų pašarų priedą, priskirtiną prie kategorijos „technologiniai priedai“;

                     (4)

                     Europos maisto saugos tarnyba (toliau – Tarnyba) 2015 m. balandžio 30 d. (2) ir 2019 m. vasario 26 d. (3) nuomonėse padarė išvadą, kad siūlomomis naudojimo sąlygomis natrio formiatas nedaro nepageidaujamo poveikio gyvūnų sveikatai, žmonių sveikatai ar aplinkai. Ji taip pat padarė išvadą, kad medžiaga nestipriai dirgina akis ir jautrina odą. Be to, kadangi laikoma, kad sąlytis su natrio formiatu jį įkvepiant kelia riziką neapsaugotiems darbuotojams, kurie dirba su priedu, tikslinga jį laikyti kvėpavimo takus dirginančia medžiaga. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, visų pirma priedo naudotojų, sveikatai. Tarnyba taip pat padarė išvadą, kad natrio formiato skystis gali būti veiksmingas pašarų higieninių savybių stipriklis. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodų taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     natrio formiato vertinimas rodo, kad Reglamento (EB) Nr. 1831/2003 5 straipsnyje nustatytos leidimų suteikimo sąlygos yra įvykdytos. Taigi, kaip nurodyta šio reglamento priede, turėtų būti suteiktas leidimas naudoti natrio formiatą;

                     (6)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytą medžiagą, priklausančią priedų kategorijai „technologiniai priedai“ ir funkcinei grupei „higieninių savybių stiprikliai“, leidžiama naudoti kaip gyvūnų pašarų priedą šio reglamento priede nustatytomis sąlygomis.

            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  EFSA Journal 2015; 13(5):4113.

            (3)  EFSA Journal 2019; 17(3):5645.

            PRIEDAS

                        Priedo identifikavimo numeris

                        Priedas

                        Cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Skruzdžių rūgšties kiekis mg/kg visaverčio pašaro, kurio drėgnis yra 12 %

                           Technologiniai priedai: higieninių savybių stiprikliai

                        1k237

                        Natrio formiatas

                           Priedo sudėtis

                        Skysto pavidalo
                        ≥ 15 % natrio formiato
                        ≤ 75 % skruzdžių rūgšties
                        ≤ 25 % vandens

                        Visų rūšių gyvūnai, išskyrus kiaules

                        -

                        -

                        10 000
                        (skruzdžių rūgšties ekvivalento)

                                    1.

                                    Priedo ir premikso naudojimo taisyklėse nurodyti laikymo sąlygas.

                                    2.

                                    Iš įvairių šaltinių gautos skruzdžių rūgšties mišinys neturi viršyti didžiausio leidžiamo kiekio visaverčiame pašare.

                                    3.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos tokiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint tinkamas asmenines apsaugos priemones, įskaitant kvėpavimo takų apsaugos priemones, apsauginius akinius ir pirštines.

                        2030 m. vasario 13 d.

                           Veikliosios medžiagos apibūdinimas

                        Natrio formiatas ≥ 15 % (skysto pavidalo) Skruzdžių rūgštis ≤ 75 %
                        Pagamintas cheminės sintezės būdu

                        Kiaulės

                        -

                        -

                        12 000
                        (skruzdžių rūgšties ekvivalento)

                           Analizės metodas
                            (1)

                        Natrio kiekio nustatymas pašarų prieduose: EN ISO 6869 – atominės sugerties spektroskopija (AAS) arba EN ISO 15510 – induktyviai susietos plazmos atominė emisinė spektrometrija (ICP-AES).
                        Viso formiato kiekio nustatymas pašarų prieduose: EN 15909 – atvirkštinių fazių efektyvioji skysčių chromatografija su UV aptikimu (RP-HPLC-UV).
                        Viso formiato kiekio nustatymas premiksuose ir pašaruose: jonus išskirianti efektyvioji skysčių chromatografija su UV aptikimu ar lūžio rodiklio nustatymu (HPLC-UV/RI) arba jonų chromatografijos metodas su elektrinio laidžio nustatymu (IC-ECD).

               (1)  Išsamų analizės metodų aprašymą galima rasti etaloninės laboratorijos svetainėje: https://ec.europa.eu/jrc/en/eurl/feed-additives/evaluation-reports.


title: Komisijos Įgyvendinimo Reglamentas (ES) 2020/103 2020 m. sausio 17 d. kuriuo dėl suderinto veikliųjų medžiagų klasifikavimo iš dalies keičiamas Įgyvendinimo reglamentas (ES) Nr. 844/2012 (Tekstas svarbus EEE)

text:
24.1.2020

                  LT

                  Europos Sąjungos oficialusis leidinys

                  L 19/1

         KOMISIJOS ĮGYVENDINIMO REGLAMENTAS (ES) 2020/103
         2020 m. sausio 17 d.
         kuriuo dėl suderinto veikliųjų medžiagų klasifikavimo iš dalies keičiamas Įgyvendinimo reglamentas (ES) Nr. 844/2012
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 19 straipsnį ir 78 straipsnio 2 dalį,
         kadangi:

                     (1)

                     Komisijos įgyvendinimo reglamentu (ES) Nr. 844/2012 (2) nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Reglamente (EB) Nr. 1107/2009;

                     (2)

                     pagal Europos Parlamento ir Tarybos reglamento (EB) Nr. 1272/2008 (3) 36 straipsnio 2 dalį veikliosioms medžiagoms, kaip apibrėžta Reglamente (EB) Nr. 1107/2009, paprastai turi būti taikomi suderinto klasifikavimo ir ženklinimo reikalavimai. Todėl tikslinga nustatyti išsamią darbo tvarką, kurios laikydamasi ataskaitą rengianti valstybė narė, vykstant veikliųjų medžiagų patvirtinimo galiojimo pratęsimo procedūrai pagal Reglamento (EB) Nr. 1107/2009 14 straipsnį, teiktų pasiūlymus Europos cheminių medžiagų agentūrai (toliau – Agentūra) pagal Reglamento (EB) Nr. 1272/2008 37 straipsnio 1 dalį;

                     (3)

                     taikant patvirtinimo pratęsimo procedūrą, ataskaitą rengiančiai valstybei narei turėtų būti suteikta papildomo laiko patvirtinimo pratęsimo ataskaitos vertinimo projektui ir Agentūrai teikiamam dokumentų rinkiniui parengti, o Europos maisto saugos tarnybai (toliau – Tarnyba) – išvadoms parengti. Todėl pareiškėjams skirtas laikotarpis nuo paraiškos pratęsti veikliosios medžiagos patvirtinimą pateikimo iki papildomų dokumentų rinkinių pateikimo turėtų būti sutrumpintas trimis mėnesiais, ir tie trys mėnesiai turėtų būti perskirstyti papildant ataskaitą rengiančiai valstybei narei ir Tarnybai skirtus laikotarpius;

                     (4)

                     apskritai tikslinga, kad ataskaitą rengianti valstybė narė pagal Reglamento (EB) Nr. 1272/2008 37 straipsnio 1 dalį pateiktų dokumentų rinkinį bent dėl tų pavojingumo klasių, kurios yra svarbios nustatant, ar veiklioji medžiaga gali būti laikoma nedidelės rizikos veikliąja medžiaga pagal Reglamento (EB) Nr. 1107/2009 22 straipsnį kartu su to reglamento II priedo 5.1.1 punktu, įskaitant tas pavojingumo klases, kurios yra svarbios taikant Reglamento (EB) Nr. 1107/2009 II priedo 3.6.2–3.6.4 ir 3.7 punktuose nustatytus atmetimo kriterijus. Ataskaitą rengianti valstybė narė turėtų tinkamai pagrįsti, kodėl nereikia taikyti suderinto klasifikavimo ir ženklinimo reikalavimų pavojingumo klasėms, kurios, jos nuomone, neatitinka Reglamente (EB) Nr. 1272/2008 nustatytų suderinto klasifikavimo ir ženklinimo kriterijų;

                     (5)

                     tačiau jei Agentūrai jau pateiktas pasiūlymas ir jo vertinimas jau vyksta, ataskaitą rengianti valstybė narė turėtų į savo pasiūlymą įtraukti tik tas pavojingumo klases, kurių neapima svarstomas pasiūlymas, nebent, jos nuomone, esama naujos informacijos, kuri nebuvo įtraukta į svarstomą pasiūlymą;

                     (6)

                     be to, dėl Reglamento (EB) Nr. 1107/2009 II priedo 5.1.1 punkte išvardytų pavojingumo klasių, kurias jau apima esama Agentūros Rizikos vertinimo komiteto nuomonė, ataskaitą rengiančiai valstybei narei pakanka tinkamai pagrįsti, kad esama Agentūros Rizikos vertinimo komiteto nuomonė tebegalioja. Agentūra gali pareikšti savo nuomonę dėl ataskaitą rengiančios valstybės narės pateiktų dokumentų;

                     (7)

                     siekiant užtikrinti, kad Tarnyba Agentūros Rizikos vertinimo komiteto nuomonę gautų prieš padarydama savo išvadą pagal Reglamento (ES) Nr. 844/2012 13 straipsnį, turėtų būti nustatyti preliminarūs terminai;

                     (8)

                     turėtų būti numatytas pereinamasis laikotarpis, kad pareiškėjai galėtų atsižvelgti į sutrumpintą dokumentų rinkinio rengimo laikotarpį nuo paraiškos pratęsti veikliosios medžiagos patvirtinimą pateikimo iki papildomų dokumentų rinkinių pateikimo. Tai neturėtų turėti poveikio procedūroms, per kurias papildomi dokumentų rinkiniai jau pateikti;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamentas (ES) Nr. 844/2012 iš dalies keičiamas taip:

                        1)

                        6 straipsnio 3 dalis pakeičiama taip:

                           „3.   Papildomi dokumentų rinkiniai pateikiami ne vėliau kaip likus 33 mėnesiams iki patvirtinimo galiojimo pabaigos.“

                        2)

                        7 straipsnio 1 dalies j punktas pakeičiamas taip:

                                    „j)

                                    pasiūlymas klasifikuoti, jei nuspręsta, kad veikliąją medžiagą reikia klasifikuoti arba perklasifikuoti pagal Europos Parlamento ir Tarybos reglamentą (EB) Nr. 1272/2008 (4)

                        3)

                        11 straipsnis iš dalies keičiamas taip:

                                    a)

                                    1 dalyje žodžiai „12 mėnesių“ pakeičiami žodžiais „13 mėnesių“;

                                    b)

                                    2 dalies e punktas pakeičiamas taip:

                                                „e)

                                                pasiūlymas klasifikuoti veikliąją medžiagą ar, jei taikytina, jos klasifikacijos patvirtinimas arba pasiūlymas perklasifikuoti veikliąją medžiagą pagal dokumentų rinkinyje, kuris turi būti pateiktas pagal 9 dalį, nurodytus arba su juo suderintus Reglamento (EB) Nr. 1272/2008 kriterijus;“;

                                    c)

                                    5 dalies antrame sakinyje žodžiai „12 mėnesių“ pakeičiami žodžiais „13 mėnesių“;

                                    d)

                                    6 dalies antrame sakinyje žodžiai „12 mėnesių“ pakeičiami žodžiais „13 mėnesių“;

                                    e)

                                    pridedama ši 9 dalis:

                                       „   9. Ne vėliau nei pateikiamas patvirtinimo pratęsimo vertinimo ataskaitos projektas, ataskaitą rengianti valstybė narė pateikia pasiūlymą Europos cheminių medžiagų agentūrai (toliau – Agentūra) pagal Reglamento (EB) Nr. 1272/2008 37 straipsnio 1 dalį ir laikydamasi Agentūros reikalavimų gauti nuomonę dėl suderinto veikliosios medžiagos priskyrimo bent šioms pavojingumo klasėms:

                                                   —

                                                   sprogmenų;

                                                   —

                                                   ūmaus toksiškumo;

                                                   —

                                                   odos ėsdinimo/dirginimo;

                                                   —

                                                   smarkaus akių pažeidimo/akių dirginimo;

                                                   —

                                                   kvėpavimo takų arba odos jautrinimo;

                                                   —

                                                   mutageninio poveikio lytinėms ląstelėms;

                                                   —

                                                   kancerogeniškumo;

                                                   —

                                                   toksinio poveikio reprodukcijai;

                                                   —

                                                   specifinio toksiškumo konkrečiam organui po vienkartinio poveikio;

                                                   —

                                                   specifinio toksiškumo konkrečiam organui po kartotinio poveikio;

                                                   —

                                                   pavojingumo vandens aplinkai.

                                             Ataskaitą rengianti valstybė narė tinkamai pagrindžia savo nuomonę, kad priskyrimo vienai ar daugiau šių pavojingumo klasių kriterijai neįvykdyti.
                                       Jei pasiūlymas dėl veikliosios medžiagos klasifikavimo jau pateiktas Agentūrai ir jo vertinimas jau vyksta, ataskaitą rengianti valstybė narė pateikia papildomą pasiūlymą dėl klasifikavimo, į kurį įtraukiamos tik tos pavojingumo klasės, kurių neapima svarstomas pasiūlymas, nebent būtų gauta su pirmiau nurodytomis pavojingumo klasėmis susijusi nauja informacija, kuri nebuvo įtraukta į svarstomą pasiūlymą.
                                       Dėl pavojingumo klasių, kurias jau apima esama Agentūros Rizikos vertinimo komiteto, įsteigto pagal Reglamento (EB) Nr. 1907/2006 76 straipsnio 1 dalies c punktą, nuomonė (nepriklausomai nuo to, ar šia nuomone buvo grindžiamas sprendimas dėl suderinto veikliosios medžiagos klasifikavimo ir ženklinimo įrašo Reglamento (EB) Nr. 1272/2008 VI priede), ataskaitą rengiančiai valstybei narei dokumentuose, kuriuos ji pateikia Agentūrai, pakanka tinkamai pagrįsti, kad esama nuomonė, susijusi su pirmoje pastraipoje išvardytomis pavojingumo klasėmis, arba, jeigu šia nuomone jau buvo remtasi priimant sprendimą dėl įtraukimo į VI priedą, esama klasifikacija, susijusi su tomis pavojingumo klasėmis, tebegalioja. Agentūra gali pareikšti savo nuomonę dėl ataskaitą rengiančios valstybės narės pateiktų dokumentų.“

                        4)

                        Po 11a straipsnio įterpiamas šis 11b straipsnis:

                           „11b straipsnis

                           Rizikos vertinimo komitetas Reglamento (EB) Nr. 1272/2008 37 straipsnio 4 dalyje nurodytą nuomonę stengiasi priimti per 13 mėnesių nuo 11 straipsnio 9 dalyje nurodytų dokumentų pateikimo.“

                        5)

                        12 straipsnio 1 dalis pakeičiama taip:

                           „1.   Tarnyba išnagrinėja, ar iš ataskaitą rengiančios valstybės narės gautame patvirtinimo pratęsimo vertinimo ataskaitos projekte sutarta forma pateikta visa susijusi informacija, ir išsiunčia jį pareiškėjui bei kitoms valstybėms narėms ne vėliau kaip per tris mėnesius nuo jo gavimo.“

                        6)

                        13 straipsnio 1 dalies pirmas sakinys pakeičiamas taip:
                        „Per penkis mėnesius nuo 12 straipsnio 3 dalyje nurodyto laikotarpio pabaigos arba per dvi savaites nuo Reglamento (EB) Nr. 1272/2008 37 straipsnio 4 dalyje nurodytos Rizikos vertinimo komiteto nuomonės priėmimo (jeigu ji buvo priimta), atsižvelgiant į tai, kuri data yra vėlesnė, Tarnyba, atsižvelgdama į dabartines mokslo ir technikos žinias, naudodamasi rekomendaciniais dokumentais, taikomais papildomų dokumentų rinkinių pateikimo dieną, ir atsižvelgdama į Rizikos vertinimo komiteto nuomonę, padaro išvadą, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus patvirtinimo kriterijus.“

                        7)

                        14 straipsnio 1 dalies antra pastraipa pakeičiama taip:
                        „Pratęsimo ataskaitoje ir reglamento projekte atsižvelgiama į ataskaitą rengiančios valstybės narės pratęsimo vertinimo ataskaitos projektą, šio reglamento 12 straipsnio 3 dalyje nurodytas pastabas, Tarnybos išvadą, jei ji buvo pateikta, ir Reglamento (EB) Nr. 1272/2008 37 straipsnio 4 dalyje nurodytą Rizikos vertinimo komiteto nuomonę, jei ji yra.“

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas tų veikliųjų medžiagų, kurių patvirtinimo galiojimo laikotarpis baigiasi 2023 m. gegužės 13 d. arba vėliau, patvirtinimo pratęsimo procedūroms.
            Tačiau šis reglamentas netaikomas tų veikliųjų medžiagų, dėl kurių papildomi dokumentų rinkiniai jau buvo pateikti iki šio reglamento priėmimo dienos, patvirtinimo pratęsimo procedūroms.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 309, 2009 11 24, p. 1.

            (2)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (3)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            (4)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).“


title: Komisijos Įgyvendinimo Reglamentas (ES) 2020/126 2020 m. sausio 29 d. kuriuo nustatoma didžiausia privataus alyvuogių aliejaus sandėliavimo paramos suma, skiriama pagal Įgyvendinimo reglamentu (ES) 2019/1882 paskelbtą konkursą

text:
30.1.2020

                  LT

                  Europos Sąjungos oficialusis leidinys

                  L 24/5

         KOMISIJOS ĮGYVENDINIMO REGLAMENTAS (ES) 2020/126
         2020 m. sausio 29 d.
         kuriuo nustatoma didžiausia privataus alyvuogių aliejaus sandėliavimo paramos suma, skiriama pagal Įgyvendinimo reglamentu (ES) 2019/1882 paskelbtą konkursą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 16 d. Tarybos reglamentą (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (1), ypač į jo 4 straipsnio 2 dalies pirmos pastraipos a punktą,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (2), ypač į jo 18 straipsnio 2 dalį,
         kadangi:

                     (1)

                     Komisijos įgyvendinimo reglamentu (ES) 2019/1882 (3) paskelbtas konkursas dėl privataus alyvuogių aliejaus sandėliavimo;

                     (2)

                     remiantis pasiūlymais, gautais per pateikimo laikotarpio dalį, kuri baigėsi 2020 m. sausio 27 d., didžiausiais sandėliuotinais kiekiais, sandėliavimo išlaidų sąmata ir kita svarbia rinkos informacija, tikslinga nustatyti didžiausią 150 521,66 tonų alyvuogių aliejaus sandėliavimo paramos 180 dienų laikotarpiu sumą siekiant palengvinti sunkią rinkos padėtį;

                     (3)

                     siekiant užtikrinti veiksmingą priemonės valdymą, šis reglamentas turėtų įsigalioti jo paskelbimo Europos Sąjungos oficialiajame leidinyje dieną;

                     (4)

                     Bendro žemės ūkio rinkų organizavimo komitetas nepateikė savo nuomonės per pirmininko nustatytą laikotarpį,

               PRIĖMĖ ŠĮ REGLAMENTĄ:

            1 straipsnis
            Pasiūlymams, pagal Įgyvendinimo reglamentu (ES) 2019/1882 paskelbtą konkursą pateiktiems per pateikimo laikotarpio dalį, kuri baigėsi 2020 m. sausio 27 d., nustatoma tokia didžiausia privataus alyvuogių aliejaus sandėliavimo paramos suma:

                        a)

                        0,88 EUR per dieną už toną ypač gryno alyvuogių aliejaus;

                        b)

                        0,88 EUR per dieną už toną gryno alyvuogių aliejaus;

                        c)

                        0,88 EUR per dieną už toną klasikinio alyvuogių aliejaus.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 29 d.

                  Komisijos vardu

                  Pirmininkės pavedimu

               María Ángeles BENÍTEZ SALAS

                  laikinai einanti Žemės ūkio ir kaimo plėtros generalinio direktorato

                  generalinio direktoriaus pareigas

            (1)  OL L 346, 2013 12 20, p. 12.

            (2)  OL L 347, 2013 12 20, p. 671.

            (3)  2019 m. lapkričio 8 d. Komisijos įgyvendinimo reglamentas (ES) 2019/1882 (OL L 290, 2019 11 11, p. 12).


title: Komisijos įgyvendinimo reglamentas (ES) 2020/125 2020 m. sausio 29 d. kuriuo iš dalies keičiamas Įgyvendinimo reglamentas (ES) Nr. 945/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi atitinkamų tinkamai diversifikuotų indeksų techniniai įgyvendinimo standartai (Tekstas svarbus EEE)

text:
30.1.2020

                  LT

                  Europos Sąjungos oficialusis leidinys

                  L 24/1

         KOMISIJOS ĮGYVENDINIMO REGLAMENTAS (ES) 2020/125
         2020 m. sausio 29 d.
         kuriuo iš dalies keičiamas Įgyvendinimo reglamentas (ES) Nr. 945/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi atitinkamų tinkamai diversifikuotų indeksų techniniai įgyvendinimo standartai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 344 straipsnio 1 dalies trečią pastraipą,
         kadangi:

                     (1)

                     siekiant užtikrinti, kad Komisijos įgyvendinimo reglamento (ES) Nr. 945/2014 (2) priede išvardyti akcijų indeksai ir toliau atitiktų jų specifinės rizikos nepaisymo sąlygas, atitinkami indeksai buvo iš naujo įvertinti atsižvelgiant į naujausius turimus duomenis, t. y. 2018 m. duomenis. Atsižvelgiant į šį pakartotinį vertinimą, būtina atnaujinti atitinkamų tinkamai diversifikuotų indeksų sąrašą;

                     (2)

                     šis reglamentas grindžiamas techninių įgyvendinimo standartų projektais, kuriuos Europos bankininkystės institucija pateikė Komisijai;

                     (3)

                     būtini Įgyvendinimo reglamento (ES) Nr. 945/2014 pakeitimai atliekami ne dėl esminių taikomos vertinimo metodikos pakeitimų. Europos bankininkystės institucija nerengė nei atvirų viešų konsultacijų, nei sąnaudų ir naudos analizės, laikydamasi nuomonės, kad dėl atitinkamų techninių įgyvendinimo standartų projektų taikymo srities ir poveikio jos būtų buvusios neproporcingos;

                     (4)

                     todėl Įgyvendinimo reglamentas (ES) Nr. 945/2014 turėtų būti atitinkamai iš dalies pakeistas;

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 945/2014 priedas pakeičiamas šio reglamento priedo tekstu.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 29 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2013 6 27, p. 1.

            (2)  2014 m. rugsėjo 4 d. Komisijos įgyvendinimo reglamentas (ES) Nr. 945/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi atitinkamų tinkamai diversifikuotų indeksų techniniai įgyvendinimo standartai (OL L 265, 2014 9 5, p. 3).

            PRIEDAS

                     „PRIEDAS

                        Akcijų indeksai, kurie atitinka Reglamento (ES) Nr. 575/2013 344 straipsnio reikalavimus

                                    Indeksas

                                    Šalis (teritorija)

                                 1. STOXX Asia/Pacific 600

                                 Azija/Ramiojo vandenyno šalys

                                 2. ASX100

                                 Australija

                                 3. ASX200

                                 Australija

                                 4. S&P All Ords

                                 Australija

                                 5. ATX

                                 Austrija

                                 6. ATX Prime

                                 Austrija

                                 7. BEL20

                                 Belgija

                                 8. SaoPaulo – Bovespa

                                 Brazilija

                                 9. TSX60

                                 Kanada

                                 10. CETOP20 Index

                                 Vidurio Europa

                                 11. CSI 100 Index

                                 Kinija

                                 12. CSI 300 Index

                                 Kinija

                                 13. FTSE China A50 Index

                                 Kinija

                                 14. Hang Seng Mainland 100 China

                                 Kinija

                                 15. PX Global Prague

                                 Čekija

                                 16. OMX Copenhagen 20 CAP

                                 Danija

                                 17. OMX Copenhagen 25

                                 Danija

                                 18. OMX Copenhagen Benchmark

                                 Danija

                                 19. FTSE RAFI Developed 1000

                                 Išsivysčiusios rinkos

                                 20. CECE Composite Index EUR

                                 Rytų Europa

                                 21. FTSE RAFI Emerging Markets

                                 Besiformuojančios rinkos

                                 22. MSCI Emerging Markets 50

                                 Besiformuojančios rinkos

                                 23. Bloomberg European 500

                                 Europa

                                 24. DJ euro STOXX 50

                                 Europa

                                 25. FTSE euro 100

                                 Europa

                                 26. FTSE Eurofirst 100

                                 Europa

                                 27. FTSE Eurofirst 300

                                 Europa

                                 28. FTSE Eurofirst 80

                                 Europa

                                 29. FTSE EuroMid

                                 Europa

                                 30. FTSE Eurotop 100

                                 Europa

                                 31. MSCI euro

                                 Europa

                                 32. MSCI Europe

                                 Europa

                                 33. MSCI Pan-euro

                                 Europa

                                 34. NTX New Europe Blue Chip

                                 Europa

                                 35. S&P euro

                                 Europa

                                 36. S&P Europe 350

                                 Europa

                                 37. STOXX All Europe 100

                                 Europa

                                 38. STOXX All Europe 800

                                 Europa

                                 39. STOXX Europe 50

                                 Europa

                                 40. STOXX Europe 600

                                 Europa

                                 41. STOXX Europe 600 Equal Weight

                                 Europa

                                 42. STOXX Europe Enlarged TMI

                                 Europa

                                 43. STOXX Europe Lrg 200

                                 Europa

                                 44. STOXX Europe Mid 200

                                 Europa

                                 45. STOXX Europe Small 200

                                 Europa

                                 46. STOXX Select Dividend 30

                                 Europa

                                 47. OMXH25

                                 Suomija

                                 48. CAC40

                                 Prancūzija

                                 49. SBF 120

                                 Prancūzija

                                 50. DAX

                                 Vokietija

                                 51. HDAX

                                 Vokietija

                                 52. MDAX

                                 Vokietija

                                 53. SDAX

                                 Vokietija

                                 54. FTSE RAFI All World

                                 Visas pasaulis

                                 55. MSCI World Index

                                 Visas pasaulis

                                 56. Athens General

                                 Graikija

                                 57. FT ASE Large Cap

                                 Graikija

                                 58. Hang Seng

                                 Honkongas

                                 59. Hang Seng China Enterprises

                                 Honkongas

                                 60. NIFTY 50

                                 Indija

                                 61. ISEQ 20

                                 Airija

                                 62. FTSE MIB

                                 Italija

                                 63. Nikkei225

                                 Japonija

                                 64. Nikkei300

                                 Japonija

                                 65. TOPIX 400

                                 Japonija

                                 66. TOPIX Core 30

                                 Japonija

                                 67. S&P Latin America 40

                                 Lotynų Amerika

                                 68. FTSE Bursa Malaysia KLCI

                                 Malaizija

                                 69. FTSE Bursa Malaysia Top100

                                 Malaizija

                                 70. MSE Share Index

                                 Мalta

                                 71. INMEX Index

                                 Meksika

                                 72. IPC Index

                                 Meksika

                                 73. AMX

                                 Nyderlandai

                                 74. AEX

                                 Nyderlandai

                                 75. NZSE50

                                 Naujoji Zelandija

                                 76. OBX

                                 Norvegija

                                 77. OBXP

                                 Norvegija

                                 78. mWIG40

                                 Lenkija

                                 79. WIG20

                                 Lenkija

                                 80. MOEX

                                 Rusija

                                 81. MSCI Russia Index

                                 Rusija

                                 82. MSCI Singapore Free Index

                                 Singapūras

                                 83. Straits Times Index

                                 Singapūras

                                 84. FTSE JSE Top 40

                                 Pietų Afrika

                                 85. IBEX35

                                 Ispanija

                                 86. OMX Stockholm 30

                                 Švedija

                                 87. SMI

                                 Šveicarija

                                 88. SMI MID

                                 Šveicarija

                                 89. FTSE NASDAQ Dubai 20

                                 JAE

                                 90. FTSE 100

                                 JK

                                 91. FTSE AIM 100

                                 JK

                                 92. FTSE AIM UK 50

                                 JK

                                 93. FTSE Fledgling

                                 JK

                                 94. FTSE mid-250

                                 JK

                                 95. FTSE Small Cap

                                 JK

                                 96. Dow Jones Ind. Av.

                                 JAV

                                 97. NASDAQ 100

                                 JAV

                                 98. S&P 500

                                 JAV

               “


title: Komisijos Įgyvendinimo Reglamentas (ES) 2020/133 2020 m. sausio 30 d. kuriuo nukrypstama nuo Komisijos įgyvendinimo reglamento (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės

text:
31.1.2020

                  LT

                  Europos Sąjungos oficialusis leidinys

                  L 27/24

         KOMISIJOS ĮGYVENDINIMO REGLAMENTAS (ES) 2020/133
         2020 m. sausio 30 d.
         kuriuo nukrypstama nuo Komisijos įgyvendinimo reglamento (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 54 straipsnio a punktą,
         kadangi:

                     (1)

                     2019 m. spalio 2 d. Pasaulio prekybos organizacija (PPO) priėmė arbitražo sprendimą „Europos Bendrijos ir tam tikros valstybės narės. Prekybai dideliais civiliniais orlaiviais poveikį darančios priemonės“ (WT/DS316/ARB). Arbitražo sprendimu Jungtinėms Amerikos Valstijoms (toliau – JAV) suteikta teisė reaguojant į Sąjungos subsidijas bendrovei „Airbus“ prašyti leidimo taikyti atsakomąsias priemones, neviršijančias 7,5 mlrd. USD per metus. 2019 m. spalio 18 d. JAV nustatė 25 % ad valorem importo muitą, taikomą, be kita ko, Vokietijos, Ispanijos, Prancūzijos ir Jungtinės Karalystės į JAV eksportuojamiems neputojantiems vynams. Ši išskirtinė, neteisinga ir nenuspėjama padėtis daro didelį ir žalingą poveikį pasaulinei prekybai visais Sąjungos vynais. Reaguodamos į Prancūzijos nustatytą skaitmeninių paslaugų mokestį (GAFA mokestį), JAV taip pat pagrasino taikyti 100 % ad valorem importo muitus Prancūzijos putojantiems vynams;

                     (2)

                     JAV nustatyti importo muitai daro didelį tiesioginį poveikį Sąjungos prekybai vynu JAV rinkoje, kuri vertės ir eksporto apimties požiūriu yra didžiausia Sąjungos žemės ūkio produktų, ypač vyno, eksporto rinka. 2018 m. Sąjunga į JAV eksportavo 6,5 mln. hektolitrų vyno, eksporto vertė siekė 4 mlrd. EUR. Sąjungos vyno eksportas į JAV paprastai sudaro 30–40 % pasaulinio Sąjungos vyno eksporto vertės;

                     (3)

                     JAV nustatyti didesni importo muitai daro žalingą poveikį visam Sąjungos vyno sektoriui, o ne tik keturių valstybių narių kilmės neputojantiems vynams, kuriems taikomi padidinti importo muitai. Dėl to daromas neigiamas poveikis viso JAV rinkoje parduodamo Sąjungos vyno reputacijai ir prekybai. Vyno reputaciją lemia ne tik jo kokybė, bet ir kaina bei suvokiamas kainos ir kokybės santykis. Tai ypač pasakytina apie žemesnės ir vidutinės kainos vynus, kuriems, vertinant absoliučiais skaičiais, 25 % importo muitas daro didesnį poveikį nei brangesniems vynams, kuriuos perkančių žinovų didesnė kaina neatgraso. JAV rinkoje Sąjungos vynai konkuruoja su kitų šalių, pvz., Pietų Amerikos, Australijos ar Pietų Afrikos, kilmės vynais. Esant tokiai aršiai ir didelei konkurencijai, bendro kainų lygio suvokimas atlieka svarbų vaidmenį. Vartotojų, kurie žino, kad tam tikros kilmės Sąjungos vyno kainai taikomas padidintas importo muitas, bendras požiūris į Sąjungos vynų kainų lygį bus negatyvesnis, todėl jų dėmesys nukryps į kitų šalių kilmės produktus. Atsižvelgiant į nustatytas susidariusias rinkos sąlygas ir sumažėjusią bendrą grąžą gamintojams, būtina nedelsiant imtis priemonių, kuriomis būtų mažinamas importo muitų poveikis visiems vynams, kurių kilmės šalys yra visos valstybės narės, o ne tik vynams, kuriems tiesiogiai taikomi tie importo muitai;

                     (4)

                     rinkos stabilumo atžvilgiu JAV nustatytas importo muito režimas nėra atskira nacionalinė priemonė, daranti poveikį tik prekybai su JAV. Pasaulinė vyno rinka yra globali rinka, kurioje atskiros svarbių ekonomikos dalyvių (kaip antai JAV) priimtos priemonės daro plataus masto poveikį visai tarptautinei prekybai vynu. Bet kokie neigiami sąlygų pokyčiai svarbioje Sąjungos vynų paskirties rinkoje (kaip antai JAV) neišvengiamai veikia kitas rinkas, nes produktai, kurių dėl išaugusios kainos nebegalima parduoti JAV, turi būti nukreipti kitur. Todėl kitų rinkų vartotojai, gerai žinodami rinkos sąlygas, darys papildomą spaudimą mažinti kainas, o konkurencija taip pat bus daug didesnė nei įprasta. Taigi tikėtina, kad dėl dabartinių JAV nustatytų importo muitų Sąjungos vyno eksportas visame pasaulyje patirs sąstingį. Iš vyno sektoriaus ataskaitų matyti, kad JAV rinkoje buvo atšaukti stambūs prancūziškų vynų užsakymai;

                     (5)

                     2019 m. Sąjungos vyno rinka patyrė sunkumų, o vyno atsargos yra didžiausios nuo 2009 m. Šiuos pokyčius visų pirma lėmė rekordinis 2018 m. derlius ir mažėjantis vyno vartojimas Sąjungoje. Vynų, kuriems taikomi JAV nustatyti importo muitai, nepardavus už Sąjungos ribų esančiose eksporto rinkose, padėtis Sąjungos rinkoje taps dar labiau įtempta ir sudėtingesnė. Be to, įtemptą padėtį dar labiau apsunkina importo muitų tarifų taikymo laikotarpis. Tarifai pradėti taikyti nuo 2019 m. spalio 18 d., t. y. 2019 m. vyno derliaus nuėmimo bei gamybos metų viduryje ir prieš pat metų pabaigos švenčių sezoną; tai yra du Sąjungos vyno sektoriui svarbiausi pardavimo laikotarpiai per metus. Susidarius tokioms aplinkybėms būtina nedelsiant imtis priemonių padėčiai ištaisyti;

                     (6)

                     iš visų Reglamento (ES) Nr. 1308/2013 43 straipsnyje nustatytų paramos vyno sektoriui priemonių tik to reglamento 45 straipsnio 1 dalies b punkte numatyta pardavimo skatinimo priemonė yra tiesiogiai skirta Sąjungos vynų pardavimui trečiosiose šalyse skatinti, siekiant didinti jų konkurencingumą. Bėgant metams pardavimo skatinimo priemonė pasirodė esanti labai veiksminga siekiant įsitvirtinti trečiųjų šalių rinkose ir jas konsoliduoti. Paaiškėjo, kad tai veiksmingiausia Sąjungos vynų rėmimo trečiųjų šalių rinkose priemonė, kuria gerinama vynų reputacija ir didinamas informuotumas apie jų kokybę. Tarptautinė vyno rinka yra pasaulinė rinka, todėl bet kuri Sąjungos vyno pardavimo skatinimo veikla trečiųjų šalių rinkose yra naudinga visiems Sąjungos vynams. Ji suteikia galimybių veiklos vykdytojams vėliau pateikti atitinkamai rinkai kitų Sąjungos vynų. Atskiros pardavimo skatinimo priemonės padeda didinti pardavimą, nes apima visą vyno asortimentą arba visą vynininkystės regioną, o ne kurį nors atskirą vyno prekės ženklą ar rūšį. Todėl labai svarbu pradėti, tęsti ir intensyvinti pardavimo skatinimo veiklą visose rinkose, siekiant rasti vyno, kuris nebus parduotas JAV rinkoje, pardavimo rinkų, apsaugoti Sąjungos vynų reputaciją tose kitose rinkose ir kovoti su spaudimu mažinti kainas;

                     (7)

                     taigi, siekiant veiklos vykdytojams padėti reaguoti į išskirtines viso pasaulio eksporto rinkose dėl JAV nustatyto importo muito režimo susidariusias aplinkybes ir ištaisyti šią nenuspėjamą ir nesaugią padėtį, tikslinga leisti lanksčiau įgyvendinti Reglamento (ES) Nr. 1308/2013 45 straipsnio 1 dalies b punkte nustatytą pardavimo skatinimo priemonę ir nukrypti nuo kai kurių Komisijos įgyvendinimo reglamento (ES) 2016/1150 (2) nuostatų;

                     (8)

                     Įgyvendinimo reglamento (ES) 2016/1150 2 straipsnio 1 dalyje nustatyta, kad Reglamento (ES) Nr. 1308/2013 41 straipsnio 5 dalyje nurodyti taikomų paramos programų pakeitimai teikiami ne dažniau kaip du kartus per finansinius metus. Siekiant sudaryti sąlygas valstybėms narėms greitai pritaikyti savo nacionalines paramos programas ir užtikrinti teisinį tų pakeitimų taikymo tikrumą, tikslinga leisti tokius pakeitimus teikti dažniau kaip du kartus per finansinius metus. Valstybės narės turėtų turėti galimybę skubiai reaguoti į šias išskirtines aplinkybes ir teikti pardavimo skatinimo priemonės pakeitimus, kai tik mano esant reikalinga. Toks lankstumas leistų valstybėms narėms optimizuoti jau taikomas priemones, skelbti daugiau kvietimų teikti paraiškas ir dažniau koreguoti priemones, atsižvelgiant į padėtį rinkoje. Be to, valstybės narės, neįtraukusios pardavimo skatinimo priemonės į savo nacionalinę paramos programą, galėtų tai padaryti kai tik įsigalios šis reglamentas, nelaukdamos kito pakeitimų pateikimo termino. Taip padidinus pardavimo skatinimo priemonės lankstumą, veiklos vykdytojams, įskaitant naujus veiklos vykdytojus, būtų suteikta daugiau galimybių teikti paraiškas dėl paramos pardavimo skatinimo veiksmams. Tuo siekiama paremti vyno sektorių ir užtikrinti lankstumą, kurio reikia ieškant kitų nei JAV tarptautinių pardavimo rinkų;

                     (9)

                     todėl būtina nukrypti nuo Įgyvendinimo reglamento (ES) 2016/1150 2 straipsnio 1 dalies;

                     (10)

                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Produktų, kuriems taikomas reglamentas, kategorijos
            Šis reglamentas taikomas Reglamento (ES) Nr. 1308/2013 VII priedo II dalies 1–9, 15 ir 16 punktuose nurodyto vyno pardavimo skatinimui.

            2 straipsnis
            Paramos programų keitimas
            Nukrypdamos nuo Įgyvendinimo reglamento (ES) 2016/1150 2 straipsnio 1 dalies, valstybės narės atitinkamais finansiniais metais prireikus gali atlikti savo nacionalinių vyno sektoriaus paramos programų pakeitimus, susijusius su Reglamento (ES) Nr. 1308/2013 45 straipsnio 1 dalies b punkte nurodyta pardavimo skatinimo priemone.

            3 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 30 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 671.

            (2)  2016 m. balandžio 15 d. Komisijos įgyvendinimo reglamentas (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės (OL L 190, 2016 7 15, p. 23).